'n Draaiboek van hoop nodig in dié land | Netwerk24
'n Draaiboek van hoop nodig in dié land
Deur Igno Van Niekerk 05 Desember 2018 06:01
Sommige kinderflieks maak kinders bang. Ek onthou hoe Anien en Benno agter die rusbank gaan wegkruip het as Scar in Lion King sy verskyning gemaak het.
Iets anders wat my altyd opgeval het, was hoe die tye waarin boosdoeners die botoon gevoer het, gekenmerk is deur droogte en doodsheid. Die landskap in die fliek het getuig dat dit sleg gaan.
En dan dink ek aan die huidige droogte.
Dink maar hoe ons land oor die afgelope paar jaar deur politici en hul patronate geplunder is. Ek ry deur die opgemorste Vrystaat waar plastieksakke teen drade hang, en op 'n someroggend in November brand veld rondom Ventersburg.
Hoe brand die veld dié tyd van die jaar? Dis veronderstel om groen en soel te wees.
Hoe het ons in dié droë, dooie, hulpelose en hopelose seisoen beland? Ek hoor van brande in Trompsburg en die geweld en vernietiging in Koffiefontein.
Hoe draai 'n mens dit om? In plattelandse dorpies word water en sanitasie al meer van 'n probleem.
Daar is onrus van die mense en geldlus van munisipale amptenare.
Intussen skroei die son om die skreiendheid van die situasie meer tasbaar te maak. Om agter die rusbanke van kritiek en negatiwiteit te skuil is seker nie 'n opsie nie.